Eveniment

PNL va vota împotriva Guvernului PSD-ALDE, a declarat, joi, preşedintele PNL, Ludovic Orban, afirmând că liberalii vor încerca să discute cu parlamentarii altor formaţiuni politice pentru a-i convinge să nu vină la votul de învestitură al noului Cabinet.

”PNL va vota împotriva Guvernului. De asemenea, vom încerca să vorbim dacă mai există oameni care sunt cât de cât cu capul pe umeri în actuala pseudo-majoritate parlamentară, pentru că sunt oameni cărora le este efectiv ruşine de ce se întâmplă în PSD, dar încă nu au curajul să se manifeste public. Dacă nu vor să voteze împotrivă, măcar să nu vină la vot, pentru că aici este vorba de formarea unei majorităţi”, a declarat preşedintele PNL, Ludovic Orban, la Europa FM.

Ludovic Orban a afirmat că este important ca UDMR să nu voteze noul Cabinet.

”Dacă UDMR nu votează înseamnă că acest Guvern nu va fi învestit. Dacă UDMR decide totuşi să o sprijine pe Dăncilă va fi foarte greu de împiedicat învestirea Guvernului, dar în ceea ce ne priveşte pe noi vom vorbi cu toţi actorii, cu toţi parlamentarii, individual, astfel încât să încercăm să împiedicăm votarea în Parlament a Guvernului Dăncilă”, a adăugat Orban.

Liderul PNL a afirmat că Viorica Dăncilă este ”sluga perfectă” a lui Liviu Dragnea.